જાખલા ગામમાં કોઈ દલિતના મૃત્યુ વખતે પણ અસ્પૃશ્યતા દાખવવામાં આવે છે. જાખલા ગ્રામ પંચાયતને નડિયાદના સંતરામ મંદિર ટ્રસ્ટ તરફથી સ્ટીલની નનામી મળેલી છે. ગામમાં કોઈનું અવસાન થાય ત્યારે આ નનામીનો ઉપયોગ કરવામાં આવે છે. જોકે ગામની કોઈ દલિત વ્યક્તિનું મૃત્યુ થાય ત્યારે તેમને લાકડાની નનામી બનાવીને તેનો ઉપયોગ કરવો પડે છે. ગામની દલિત મહિલા ધનીબહેન રોહિતનું ૬૫ વર્ષે અવસાન થયું ત્યારે ગ્રામપંચાયત પાસે સ્ટીલની નનામી લેવા માટે સંઘર્ષ કરવો પડ્યો હતો. આ અંગે એ.એસ.પટેલ આર્ટ્સ કૉલેજમાં આસિસ્ટન્ટ પ્રોફેસર તરીકે ફરજ બજાવતાં ગામના દલિત ગોરધનભાઈ રોહિત કહે છે, “ધનીબહેનના મૃત્યુ વખતે તેમના પરિવારની આર્થિક સ્થિતિ ખરાબ હોઈ લાકડાની નનામી પોસાય તેમ ન હોવાથી ગ્રામપંચાયત હસ્તકની નનામી લેવા ગયો ત્યારે કેટલાંક ગામલોકોએ વિરોધ કર્યો હતો. બે-ત્રણ કલાકની આજીજી છતાં નનામી આપવાની સ્પષ્ટ ના પાડી દીધી. અંતે પોલીસ ફરિયાદ અને સંતરામ મંદિરને જાણ કરવાની વાત કરી એટલે નનામી આપી. આ ઘટના બાદ ગામના બિનદલિતો કોઈના મૃત્યુ પ્રસંગે આ નનામીનો ઉપયોગ ન કરતાં બીજી તૈયાર નનામી વાપરે છે. આમ, અમારા પ્રત્યે અસ્પૃશ્યતા રખાય છે અને મેણાં-ટોણાં મારીને માનસિક ત્રાસ પણ અપાય છે.”